text: Tømmerhandel med genbrugsvarer
  27 november 2012 kl. 14.37
  Andreas Nielsen har åbnet Syd- og Sønderjyllands første genbrugstømmerhandel på sin landejendom på Sdr. Landevej ved Kliplev.
  Andreas Nielsen driver en nedbrydnings-virksomhed, hvorfra han får en del af materialerne.
  - Masser af nye og næsten nye ting bliver smidt væk. For eksempel kan vi få helt nye døre og vinduer, der er blevet kasseret, fordi de ikke havde det rigtige mål, fortæller Andreas Nielsen. Han mener, at ideen om at genbruge byggematerialer er så god, at han har planer om at bygge en ny lagerhal.
  Arwos, tidligere Aabenraa Forsyning, mener også, at ideen er så god, at Andreas Nielsen har fået 35.000 til at udvikle en forretningsplan.
  Forsyningsselskabet har bevilget 235.645 kroner til en række projekter, der fremmer genbrug.
  Andreas Nielsen driver genbrugstømmerhandlen i Kliplev sammen med sine kone, Gy Bruhn Nielsen, og den har åben alle dage i ugen.
  Forretningen henvender sig især til private, men Andreas Nielsen håber også, at håndværkere vil kigge forbi, når de lige står og mangler en bygningsdel.
  